A Bizottság határozata

(2004. április 29.)

Ciprus csatlakozása következtében az 1774/2002/EK európai parlamenti és tanácsi rendeletnek az egyes dögevő madarak 1. kategóriába tartozó anyaggal való etetése tekintetében történő végrehajtásáról szóló 2003/322/EK határozat kiigazításáról

(az értesítés a C(2004) 1682. számú dokumentummal történt)

(EGT vonatkozású szöveg)

(2004/455/EK)

AZ EURÓPAI KÖZÖSSÉGEK BIZOTTSÁGA,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 57. cikke (1) bekezdésére,

mivel:

(1) Egyes olyan jogi aktusok tekintetében, amelyek 2004. május 1-je után is hatályban maradnak és a csatlakozás következtében kiigazításra szorulnak, a szükséges kiigazításokról a 2003-as csatlakozási okmányban nem rendelkeztek, vagy rendelkeztek azokról, azonban további kiigazítások szükségesek. Valamennyi ilyen kiigazítást a csatlakozást megelőzően szükséges elfogadni annak érdekében, hogy a csatlakozást követően alkalmazandók legyenek.

(2) A csatlakozási okmány 57. cikkének (1) bekezdése értelmében az ilyen kiigazításokat a Bizottságnak kell elfogadnia amennyiben az eredeti jogi aktust a Bizottság fogadta el.

(3) A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet [1] rendelkezik annak lehetőségéről, hogy a tagállamok engedélyezhetik a veszélyeztetett vagy védett dögevő madárfajoknak az 1. kategóriába tartozó anyagokkal történő etetését, eltérve az említett rendeletben meghatározott állati melléktermékek használatára vonatkozó korlátozásoktól.

(4) A 2003/322/EK bizottsági határozat [2] felsorolja azokat a tagállamokat, amelyek jogosultak ezt a lehetőséget igénybe venni, azokat a dögevő madárfajokat, amelyek az 1. kategóriába tartozó anyagokkal etethetők, valamint azokat a végrehajtási szabályokat, amelyek mellett az etetés végezhető.

(5) Ciprus kérte egyes dögevő madárfajok bizonyos, 1. kategóriába tartozó anyaggal történő etetésének engedélyezését és kielégítő információval szolgált az adott fajok területén való előfordulásáról, valamint az adott madarak 1. kategóriába tartozó állati melléktermékekkel történő etetésekor alkalmazandó biztonsági intézkedésekről.

(6) A 2003/322/EK bizottsági határozatot ezért ennek megfelelően módosítani kell.

(7) Az Élelmiszerlánc- és Állat-egészségügyi Állandó Bizottságot tájékoztatták az e határozatban előírt intézkedésekről,

ELFOGADTA EZT A HATÁROZATOT:

1. cikk

A 2003/322/EK határozat a következőképpen módosul:

1. Az 1. cikk helyébe a következő lép:

"1. cikk

A dögevő madarak 1. kategóriába tartozó anyaggal történő etetésére vonatkozó végrehajtási szabályok

Az 1774/2002/EK rendelet 23. cikke (2) bekezdésének d) pontja értelmében Görögország, Spanyolország, Franciaország, Olaszország, Ciprus és Portugália engedélyezheti az e határozat mellékletének A. részében meghatározott veszélyeztetett vagy védett dögevő madárfajok etetésére olyan elhullt állatok egész testének felhasználását, amelyek az említett rendelet 4. cikke (1) bekezdése b) pontjának ii. alpontjában említett különleges fertőzési veszélyt jelentő anyagot tartalmazhatnak."

2. A 4. cikk helyébe a következő lép:

"4. cikk

A tagállamok általi megfelelés

Görögország, Spanyolország, Franciaország, Olaszország, Ciprus és Portugália haladéktalanul megtesz minden szükséges intézkedést az e határozatnak való megfelelés érdekében és közzéteszi ezeket az intézkedéseket. Erről haladéktalanul értesítik a Bizottságot."

3. A 6. cikk helyébe a következő lép:

"6. cikk

Címzettek

Ennek a határozatnak a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság és a Portugál Köztársaság a címzettjei."

4. A melléklet A. része a következő f) ponttal egészül ki:

"f) Ciprus esetében: barátkeselyű (Aegypius monachus) és fakó keselyű (Gyps fulvus)."

2. cikk

Ez a határozat kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 273., 2002.10.10., 1. o. A legutóbb a 808/2003/EK bizottsági rendelettel (HL L 117., 2003.5.13., 1. o.) módosított rendelet.

[2] HL L 117., 2003.5.13., 32. o.

--------------------------------------------------